ข้อบัญญัติองค์การบริหารส่วนตำบลแวงน่าง เรื่อง กำหนดบริเวณห้ามก่อสร้าง ดัดแปลง ใช้หรือเปลี่ยนแปลงการใช้อาคารบางชนิดหรือบางประเภท ในท้องที่องค์การบริหารส่วนตำบลแวงน่าง อำเภอเมืองมหาสารคาม จังหวัดมหาสารคาม พ.ศ. 2552

ข้อบัญญัติองค์การบริหารส่วนตำบลแวงน่าง

ข้อบัญญัติองค์การบริหารส่วนตำบลแวงน่าง
เรื่อง กำหนดบริเวณห้ามก่อสร้าง ดัดแปลง
ใช้หรือเปลี่ยนแปลงการใช้อาคารบางชนิดหรือบางประเภท
ในท้องที่องค์การบริหารส่วนตำบลแวงน่าง
อำเภอเมืองมหาสารคาม จังหวัดมหาสารคาม
พ.ศ.
๒๕๕๒[๑]

อาศัยอำนาจตามความในมาตรา ๙ แห่งพระราชบัญญัติควบคุมอาคาร
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย และมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ องค์การบริหารส่วนตำบลแวงน่าง โดยความเห็นชอบของสภาองค์การบริหารส่วนตำบลแวงน่าง
จึงออกข้อบัญญัติไว้ ดังต่อไปนี้

ข้อ ๑
 ข้อบัญญัตินี้เรียกว่า ข้อบัญญัติองค์การบริหารส่วนตำบลแวงน่าง
เรื่อง กำหนดบริเวณห้ามก่อสร้าง ดัดแปลง
ใช้หรือเปลี่ยนการใช้อาคารบางชนิดหรือบางประเภท ในท้องที่องค์การบริหารส่วนตำบลแวงน่าง
อำเภอเมืองมหาสารคาม จังหวัดมหาสารคาม พ.ศ. ๒๕๕๒

ข้อ ๒
 ข้อบัญญัติองค์การบริหารส่วนตำบลแวงน่างนี้ให้ใช้บังคับตั้งแต่
วันที่ ๒๖ มิถุนายน พ.ศ. ๒๕๕๒ เป็นต้นไป
และให้สิ้นสุดระยะเวลาการใช้บังคับเมื่อมีการประกาศกฎกระทรวงให้ใช้บังคับผังเมืองรวมเมืองมหาสารคามที่ออกตามความในพระราชบัญญัติการผังเมือง
พ.ศ. ๒๕๑๘

ข้อ ๓  ในข้อบัญญัตินี้
บริเวณ ๑ หมายความว่า
พื้นที่ในบริเวณด้านเหนือ จดแนวเขตตำบลแวงน่างด้านเหนือ ด้านตะวันออกจดถนนเชื่อมบ้านค้อใหญ่กับบ้านโนนเดื่อฟากตะวันตก
ด้านใต้จดเส้นขนาดระยะ ๓๐๐ เมตร กับแนวเขตตำบลแวงน่างด้านเหนือ ด้านตะวันตก
จดทางหลวงแผ่นดิน หมายเลข ๒๓
บริเวณที่ ๒ หมายความว่า
พื้นที่ในบริเวณด้านเหนือ จดเส้นขนานระยะ ๓๐๐ เมตร กับศูนย์กลางคลองส่งน้ำชลประทานฟากใต้จนบรรจบกับถนนเชื่อมบ้านค้อใหญ่กับบ้านโนนเดื่อฟาก
ตะวันออก และจดแนวเขตตำบลแวงน่างด้านเหนือ
ด้านตะวันออกจดแนวเขตเทศบาลเมืองมหาสารคาม จังหวัดมหาสารคาม
และแนวเขตตำบลแวงน่างด้านตะวันออก ด้านใต้จดเส้นขนานระยะ ๕๐๐
เมตรกับศูนย์กลางทางหลวงแผ่นดินหมายเลข ๒๓ ตอนเลี่ยงเมือง เส้นขนานระยะ ๕๐๐ เมตร กับศูนย์กลางทางหลวงแผ่นดินหมายเลข
๒๓ และห้วยคะคางฝั่งตะวันออก ฝั่งตะวันตก ฝั่งใต้ และฝั่งเหนือ
ด้านตะวันตกจดทางหลวงแผ่นดินหมายเลข ๒๓ ฟากตะวันออก

ข้อ ๔
 ภายในบริเวณที่ ๑
ห้ามมิให้บุคคลใดก่อสร้างอาคาร ดังต่อไปนี้
(๑) โรงงานทุกประเภท
เว้นแต่โรงงานที่ประกอบกิจการเกี่ยวกับอุตสาหกรรมบริการและโรงงานที่ประกอบกิจการโดยไม่เป็นมลพิษต่อชุมชนหรือสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
(๒)
คลังวัตถุอันตรายตามกฎหมายว่าด้วยวัตถุอันตราย
(๓) สถานสงเคราะห์หรือรับเลี้ยงเด็กหรือคนชรา
(๔) สุสานและฌาปนสถานตามกฎหมายว่าด้วยสุสานและฌาปนสถาน

ข้อ ๕
 ภายในบริเวณที่ ๒
ห้ามมิให้บุคคลใดก่อสร้างอาคาร ดังต่อไปนี้
(๑) จัดสรรที่ดินเพื่อการอยู่อาศัย
ประกอบการพาณิชย์ หรือประกอบอุตสาหกรรม
(๒) โรงงานทุกประเภท
เว้นแต่โรงงานที่ประกอบกิจการโดยไม่เป็นมลพิษต่อชุมชนหรือสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

ข้อ ๖
 ภายในบริเวณพื้นที่ที่กำหนดไว้ตามข้อ
๔ และข้อ ๕ ห้ามมิให้บุคคลใดดัดแปลงหรือเปลี่ยนการใช้อาคารใด ๆ
ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๔ และข้อ ๕

ข้อ ๗
 อาคารที่มีอยู่แล้วในพื้นที่ที่กำหนดตามข้อ
๔ และข้อ ๕ ก่อนหรือในวันที่ข้อบัญญัตินี้ ใช้บังคับให้ได้รับยกเว้น
ไม่ต้องปฏิบัติตามข้อบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิด
หรือประเภทที่มีลักษณะต้องห้ามตามที่กำหนดในข้อ ๔ และข้อ ๕

ข้อ ๘
 อาคารที่ได้รับอนุญาตหรือในวันแจ้งการก่อสร้าง
ดัดแปลง ใช้หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่ข้อบัญญัตินี้ใช้บังคับ
และยังก่อสร้าง ดัดแปลง ใช้หรือเปลี่ยนการใช้ไม่แล้วเสร็จ
ให้ได้รับยกเว้นไม่ต้องปฏิบัติตามข้อบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อข้อบัญญัตินี้ไม่ได้

ข้อ ๙
 ให้นายกองค์การบริหารส่วนตำบลแวงน่าง
รักษาการให้เป็นไปตามข้อบัญญัตินี้

ประกาศ
ณ วันที่ ๑๐ มิถุนายน พ.ศ. ๒๕๕๒
สิบตำรวจเอก
สวง  นันทะริด
นายกองค์การบริหารส่วนตำบลแวงน่าง

[เอกสารแนบท้าย]

๑. 
แผนที่ท้ายข้อบัญญัติองค์การบริหารส่วนตำบลแวงน่าง เรื่อง
กำหนดบริเวณห้ามก่อสร้าง ดัดแปลง ใช้หรือเปลี่ยนการใช้อาคารบางชนิดหรือบางประเภท
ในท้องที่องค์การบริหารส่วนตำบลแวงน่าง อำเภอเมืองมหาสารคาม จังหวัดมหาสารคาม พ.ศ.
๒๕๕๒

(ดูข้อมูลจากภาพกฎหมาย)

ปริยานุช/ผู้จัดทำ
๓๑
สิงหาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๑๙ ง/หน้า ๗๙/๒๑ สิงหาคม ๒๕๕๒